送王郎
作者：敖陶孫
朝代：宋

paragraphs: 車輪何由方，草色欲無路。
晴川媚雙燕，及此送將去。
若人天機深，奇服雅自與。
色溫無可鉏，語妙時一吐。
相逢大江上，爲我浣塵土。
後期豈前料，已作千歲語。
告歸何草草，雙水深霧雨。
稍聞父老舊，門戶要渠補。
祗愁模楷地，與世作誇詡。
寧當去樓梯，閉置吾叔度。
翼翼吳齊門，大江流日夜。
別君雖咫尺，即是風牛馬。
君才何如我，我拙猶肯借。
淮人買繡絲，布洲市如赭。
張皇十日飲，著公喬松下。
畫工亦豈學，愛玩此粲者。
人情勿苦拒，輿馬幸整暇。
向來三宿戀，取別萬里駕。
想當雙玉瓶，酣歌淚盈把。
縹緲鴻鵠去，吾甘老原野。